>ΚΟΙΝΗ ΘΕΣΗ (ΕΚ) αριθ. 21/1999

που καθορίστηκε από το Συμβούλιο στις 14 Απριλίου 1999

για την έκδοση του κανονισμού (ΕΚ) αριθ. .../1999 του Συμβουλίου, της ..., σχετικά με το Ευρωπαϊκό Κοινωνικό Ταμείο

(1999/C 134/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 125,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία του άρθρου 189 Γ της συνθήκης(3),

Εκτιμώντας:

(1) ότι ο κανονισμός (ΕΚ) αριθ. .../1999 του Συμβουλίου, της ..., περί των γενικών διατάξεων για τα διαρθρωτικά ταμεία(4), αντικαθιστά τον κανονισμό (ΕΟΚ) αριθ. 2052/88(5), καθώς και τον κανονισμό (ΕΟΚ) αριθ. 4253/88(6)· ότι θα πρέπει επίσης να αντικατασταθεί ο κανονισμός (ΕΟΚ) αριθ. 4255/88 του Συμβουλίου, της 19ης Δεκεμβρίου 1988, για διατάξεις εφαρμογής του κανονισμού (ΕΟΚ) αριθ. 2052/88, όσον αφορά το Ευρωπαϊκό Κοινωνικό Ταμείο(7)·

(2) ότι ο κανονισμός (αριθ. .../1999 ορίζει τις γενικές διατάξεις που διέπουν τα διαρθρωτικά ταμεία στο σύνολό τους και ότι θα πρέπει να καθοριστούν οι επιλέξιμες ενέργειες που μπορεί να χρηματοδοτήσει το Ευρωπαϊκό Κοινωνικό Ταμείο (εφεξής καλούμενο "το Ταμείο") στο πλαίσιο των στόχων αριθ. 1, αριθ. 2 και αριθ. 3, που αναφέρονται στο άρθρο 1 πρώτο εδάφιο σημεία 1, 2 και 3 του εν λόγω κανονισμού (εφεξής καλούμενοι "στόχοι αριθ. 1, αριθ. 2 και αριθ. 3"), στο πλαίσιο της κοινοτικής πρωτοβουλίας για την καταπολέμηση των διακρίσεων και των ανισοτήτων πάσης φύσεως, σε σχέση με την αγορά εργασίας, καθώς και στο πλαίσιο των καινοτόμων μέτρων και της παροχής τεχνικής υποστήριξης·

(3) ότι θα πρέπει να προσδιοριστεί η αποστολή του Ταμείου σε σχέση με τα καθήκοντα που ορίζονται στη συνθήκη και στο πλαίσιο των προτεραιοτήτων που έχει θέσει η Κοινότητα στους τομείς της ανάπτυξης του ανθρώπινου δυναμικού και της απασχόλησης·

(4) ότι τα συμπεράσματα του Ευρωπαϊκού Συμβουλίου που έγινε στο Άμστερνταμ τον Ιούνιο του 1997, και το ψήφισμά του της 16ης Ιουνίου 1997, για την ανάπτυξη και την απασχόληση(8), σηματοδότησαν την έναρξη εφαρμογής της ευρωπαϊκής στρατηγικής για την απασχόληση, των ετήσιων κατευθυντήριων γραμμών για την απασχόληση καθώς και της διαδικασίας για την κατάρτιση εθνικών σχεδίων δράσης για την απασχόληση·

(5) ότι θα πρέπει να αναπροσδιοριστεί το πεδίο δράσης του Ταμείου, ιδιαίτερα μετά την αναδιάρθρωση και απλούστευση των στόχων των διαρθρωτικών ταμείων, προκειμένου να υποστηριχθεί η ευρωπαϊκή στρατηγική για την απασχόληση και τα συνδεδεμένα με αυτήν εθνικά σχέδια για την απασχόληση·

(6) ότι θα πρέπει να οριστεί ένα κοινό πλαίσιο για τις παρεμβάσεις του Ταμείου και στους τρεις στόχους των διαρθρωτικών ταμείων, ώστε κατ' αυτόν τον τρόπο να εξασφαλιστεί η συνέπεια και η συμπληρωματικότητα των δράσεων που αναλαμβάνονται βάσει αυτών των στόχων, με σκοπό τη βελτίωση της λειτουργίας της αγοράς εργασίας και την ανάπτυξη του ανθρωπίνου δυναμικού·

(7) ότι τα κράτη μέλη και η Επιτροπή μεριμνούν ώστε ο προγραμματισμός και η εφαρμογή των δράσεων που χρηματοδοτούνται από το Ταμείο στο πλαίσιο όλων των στόχων να συμβάλλουν στην προώθηση τηςισότητας των ευκαιριών μεταξύ ανδρών και γυναικών, καθώς και στην προώθηση της ένταξης και διατήρησης στην αγορά εργασίας των ομάδων και των ατόμων που μειονεκτούν·

(8) ότι τα κράτη μέλη και η Επιτροπή μεριμνούν ώστε η κοινωνική διάσταση και η πτυχή της απασχόλησης της κοινωνίας των πληροφοριών να λαμβάνονται δεόντως υπόψη κατά την εφαρμογή των δράσεων που χρηματοδοτούνται από το Ταμείο·

(9) ότι θα πρέπει να ληφθεί μέριμνα, ώστε οι ενέργειες που συνδέονται με την προσαρμογή της βιομηχανίας να λαμβάνουν υπ' όψη τις γενικές ανάγκες σε εργατικό δυναμικό αμφοτέρων των φύλων, που πηγάζουν από οικονομικές αλλαγές και από την εξέλιξη διαπιστωθέντων ή προβλέψιμων συστημάτων παραγωγής και να μην ευνοούν μια μόνο εταιρεία ή έναν συγκεκριμένο βιομηχανικό κλάδο· ότι ιδιαίτερη προσοχή θα πρέπει να δοθεί στις μικρές και μεσαίες επιχειρήσεις και στη βελτίωση της πρόσβασης στην κατάρτιση και της οργάνωσης της εργασίας·

(10) ότι θα πρέπει να εξασφαλισθεί ότι το Ταμείο θα συνεχίσει να ενισχύει την απασχόληση και την απόκτηση επαγγελματικής ειδίκευσης, με την υποστήριξη ενεργειών πρόληψης - κατά το δυνατόν - παροχής συμβουλών, δικτύωσης και κατάρτισης σε όλη την Κοινότητα και ότι, επομένως, οι επιλέξιμες δραστηριότητες πρέπει να είναι οριζόντιες και να καλύπτουν το σύνολο της οικονομίας, χωρίς να περιορίζονται a priori σε συγκεκριμένους κλάδους ή βιομηχανίες·

(11) ότι θα πρέπει να αναπροσδιορισθούν οι επιλέξιμες δράσεις προκειμένου να καταστεί αποτελεσματικότερη η υλοποίηση των πολιτικών σκοπών στο πλαίσιο του συνόλου των στόχων για τους οποίους παρεμβαίνει το Ταμείο· ότι θα πρέπει να προσδιορισθούν οι δαπάνες που είναι επιλέξιμες για χρηματοδότηση από το Ταμείο στο πλαίσιο της εταιρικής σχέσης·

(12) ότι θα πρέπει να συμπληρωθεί και να διευκρινισθεί το περιεχόμενο των σχεδίων και των μορφών υποστήριξης, ειδικά μετά τον επαναπροσδιορισμό του στόχου αριθ. 3·

(13) ότι η εφαρμογή των παρεμβάσεων του Ταμείου σε όλα τα επίπεδα θα πρέπει να στηρίζεται στις προτεραιότητες της Κοινότητας στον κοινωνικό τομέα και στην πολιτική απασχόλησης, καθώς και στις προτεραιότητες που εντάσσονται στα εθνικά σχέδια δράσης·

(14) ότι μπορούν να προβλεφθούν ρυθμίσεις με τις οποίες οι τοπικές ομάδες, συμπεριλαμβανομένων των μη κυβερνητικών οργανισμών μπορούν, με απλές και ταχείες διαδικασίες, να αποκτήσουν άμεση πρόσβαση στις ενισχύσεις του Ταμείου, αυξάνοντας έτσι την ικανότητα δράσης τους σε αυτόν τον τομέα·

(15) ότι τα μέτρα μείζονος σημασίας για την Κοινότητα που λαμβάνονται με πρωτοβουλία της Επιτροπής διαδραματίζουν σημαντικό ρόλο στα πλαίσια της επίτευξης των γενικών στόχων της διαρθρωτικής δράσης της Κοινότητας, που αναφέρεται στο άρθρο 1 του κανονισμού (ΕΚ) αριθ. .../1999· ότι οι πρωτοβουλίες αυτές θα πρέπει πρωτίστως να προωθούν τη διεθνική συνεργασία και την πολιτική καινοτομία·

(16) ότι το Ταμείο συμβάλλει, επιπλέον, στην παροχή τεχνικής βοήθειας και στην υποστήριξη καινοτόμων δράσεων καθώς και μέτρων προπαρασκευής, παρακολούθησης, αξιολόγησης και ελέγχου, σύμφωνα με τα άρθρα 22 και 23 του κανονισμού (ΕΚ) αριθ. .../1999·

(17) ότι θα πρέπει να καθοριστούν οι αρμοδιότητες για την έκδοση εκτελεστικών διατάξεων και να προβλεφθούν μεταβατικές διατάξεις·

(18) ότι θα πρέπει να καταργηθεί ο κανονισμός (ΕΟΚ) αριθ. 4255/88,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αποστολή

Στο πλαίσιο των καθηκόντων που έχουν ανατεθεί στο Ευρωπαϊκό Κοινωνικό Ταμείο (το Ταμείο) από το άρθρο 123 της συνθήκης καθώς και των καθηκόντων που έχουν ανατεθεί στα διαρθρωτικά ταμεία δυνάμει του άρθρου 130 Β της συνθήκης και σύμφωνα με τις διατάξεις του κανονισμού (ΕΚ) αριθ. .../1999, το Ταμείο υποστηρίζει τα μέτρα για την πρόληψη και την καταπολέμηση της ανεργίας καθώς και για την ανάπτυξη του ανθρωπίνου δυναμικού που αποσκοπούν στην προώθηση υψηλού επιπέδου απασχόλησης, στην ισότητα ανδρών και γυναικών, στην αειφόρο ανάπτυξη και στην οικονομική και κοινωνική συνοχή. Ειδικότερα, το Ταμείο συμβάλλει στις δράσεις που αναλαμβάνονται κατ' εφαρμογή της ευρωπαϊκής στρατηγικής για την απασχόληση και των ετησίων κατευθυντηρίων γραμμών για την απασχόληση.

Άρθρο 2

Πεδίο εφαρμογής

1. Το Ταμείο υποστηρίζει και συμπληρώνει τις δραστηριότητες των κρατών μελών για την ανάπτυξη της αγοράς εργασίας καθώς και του ανθρωπίνου δυναμικού στους ακόλουθους τομείς πολιτικής, ιδιαίτερα στο πλαίσιο των πολυετών εθνικών σχεδίων δράσης για την απασχόληση:

α) ανάπτυξη και προώθηση ενεργών πολιτικών στην αγορά εργασίας για την καταπολέμηση και την πρόληψη της ανεργίας, για την αποφυγή της μακροχρόνιας ανεργίας γυναικών και ανδρών, για τη διευκόλυνση της επανένταξης των μακροχρόνια άνεργων στην αγορά εργασίας και για την υποστήριξη της επαγγελματικής ένταξης των νέων και των ατόμων που επιστρέφουν στην αγορά εργασίας μετά από απουσία κάποιου χρόνου·

β) προώθηση της ισότητας ευκαιριών για όλους όσον αφορά την πρόσβαση στην αγορά εργασίας, με ιδιαίτερη έμφαση για εκείνους που απειλούνται με κοινωνικό αποκλεισμό·

γ) προώθηση και βελτίωση:

- της επαγγελματικής κατάρτισης,

- της εκπαίδευσης και

- της παροχής συμβουλών,

στο πλαίσιο μιας πολιτικής για τη διά βίου κατάρτιση με σκοπό:

- να καταστεί ευκολότερη και να βελτιωθεί η πρόσβαση και η ένταξη στην αγορά εργασίας,

- να βελτιωθεί και να διατηρηθεί η ικανότητα απασχόλησης και

- να ενθαρρυνθεί η επαγγελματική κινητικότητα·

δ) προώθηση ειδικευμένου, καταρτισμένου και προσαρμόσιμου εργατικού δυναμικού, της καινοτομίας και της προσαρμοστικότητας όσον αφορά την οργάνωση της εργασίας, της ανάπτυξης του επιχειρηματικού πνεύματος, των συνθηκών που διευκολύνουν τη δημιουργία θέσεων απασχόλησης καθώς και της εξειδίκευσης και της ενίσχυσης του εργατικού δυναμικού στους τομείς της έρευνας, της επιστήμης και της τεχνολογίας·

ε) ειδικά μέτρα για τη βελτίωση της πρόσβασης και της συμμετοχής των γυναικών στην αγορά εργασίας, συμπεριλαμβανομένων των προοπτικών σταδιοδρομίας τους, της πρόσβασής τους σε νέες δυνατότητες απασχόλησης και στη δημιουργία επιχειρήσεων, και για τη μείωση των καθέτων και οριζοντίων διαχωρισμών αναλόγως φύλου στην αγορά εργασίας.

2. Στο πλαίσιο των τομέων πολιτικής που αναφέρονται στην παράγραφο 1, το Ταμείο λαμβάνει υπόψη τα ακόλουθα:

α) την υποστήριξη τοπικών πρωτοβουλιών για τη δημιουργία απασχόλησης, ιδίως των πρωτοβουλιών για την προώθηση της τοπικής απασχόλησης και των τοπικών συμφωνιών για την απασχόληση·

β) την κοινωνική διάσταση καθώς και την πτυχή της απασχόλησης της κοινωνίας των πληροφοριών, κυρίως με την ανάπτυξη πολιτικών και προγραμμάτων που έχουν σχεδιαστεί για την αξιοποίηση του δυναμικού απασχόλησης που προσφέρει η κοινωνία των πληροφοριών, εξασφαλίζοντας ίση πρόσβαση στις δυνατότητες και τα οφέλη που αυτή παρέχει·

γ) την ισότητα ανδρών και γυναικών κατά την έννοια της ολοκλήρωσης των πολιτικών ίσων ευκαιριών.

Άρθρο 3

Επιλέξιμες δραστηριότητες

1. Η οικονομική υποστήριξη του Ταμείου παρέχεται κυρίως υπό μορφή παροχής βοήθειας προς διάφορα άτομα για τις ακόλουθες δραστηριότητες ανάπτυξης του ανθρωπίνου δυναμικού, οι οποίες μπορούν να εντάσσονται στο πλαίσιο μιας ολοκληρωμένης προσέγγισης για την ένταξη στην αγορά εργασίας:

α) επαγγελματική κατάρτιση και εκπαίδευση - περιλαμβανομένης επαγγελματικής εκπαίδευσης ισοδύναμης προς την υποχρεωτική σχολική φοίτηση - μαθητεία, προπαρασκευαστική κατάρτιση, περιλαμβανομένης της απόκτησης και αναβάθμισης βασικών δεξιοτήτων, αποκατάσταση στην εργασία, μέτρα για την προώθηση της ικανότητας ανεύρεσης απασχόλησης στην αγορά εργασίας, προσανατολισμός, παροχή συμβουλών και συνεχής κατάρτιση·

β) ενισχύσεις στην απασχόληση και στη μη μισθωτή επαγγελματική δραστηριότητα·

γ) στον τομέα της έρευνας, της επιστήμης και της τεχνολογικής ανάπτυξης, μεταπτυχιακή κατάρτιση και κατάρτιση διευθυντικών και τεχνικών στελεχών σε ερευνητικά ιδρύματα και σε επιχειρήσεις·

δ) ανάπτυξη νέων πηγών απασχόλησης, ιδίως στον τομέα της κοινωνικής οικονομίας.

2. Προκειμένου να αυξηθεί η αποτελεσματικότητα των δραστηριοτήτων που αναφέρονται στην παράγραφο 1, μπορούν επίσης να υποστηριχθούν οι ακόλουθες δράσεις:

α) ενίσχυση για δομές και συστήματα:

i) ανάπτυξη και βελτίωση της επαγγελματικής κατάρτισης, της εκπαίδευσης και της απόκτησης προσόντων, περιλαμβανομένης της κατάρτισης τωνεκπαιδευτικών, των επιμορφωτών και του προσωπικού, και βελτίωση της πρόσβασης των εργαζομένων σε δυνατότητες κατάρτισης και απόκτησης προσόντων,

ii) εκσυγχρονισμός και βελτίωση της αποτελεσματικότητας των υπηρεσιών απασχόλησης,

iii) ανάπτυξη δεσμών ανάμεσα στον κόσμο της εργασίας και τα ιδρύματα εκπαίδευσης, κατάρτισης και έρευνας,

iv) ανάπτυξη - στο μέτρο του δυνατού - συστημάτων πρόβλεψης των τάσεων της απασχόλησης και των αναγκών ανάπτυξης δεξιοτήτων, ιδίως σε σχέση με τις νέες μεθόδους εργασίας και τις νέες μορφές οργάνωσης της εργασίας λαμβάνοντας υπόψη την ανάγκη να συνδυάζεται η οικογενειακή ζωή με την επαγγελματική, καθώς και της ανάγκης να μπορούν οι ηλικιωμένοι εργαζόμενοι να επιδίδονται σε ευδόκιμη δραστηριότητα μέχρι την σύνταξη· αποκλείεται εν τούτοις η χρηματοδότηση ρυθμίσεων για πρόωρη συνταξιοδότηση·

β) συνοδευτικά μέτρα:

i) στήριξη στο πλαίσιο της παροχής υπηρεσιών στους δικαιούχους, συμπεριλαμβανομένης της παροχής υπηρεσιών και εγκαταστάσεων για την περιποίηση εξαρτωμένων ατόμων,

ii) προώθηση συνοδευτικών κοινωνικο-εκπαιδευτικών μέτρων ώστε να διευκολύνεται η ολοκληρωμένη προσέγγιση για την ένταξη στην αγορά εργασίας,

iii) ευαισθητοποίηση, πληροφόρηση και δημοσιότητα.

3. Το Ταμείο μπορεί να χρηματοδοτεί δραστηριότητες σύμφωνα με το άρθρο 2 παράγραφος 4 δεύτερο εδάφιο του κανονισμού (ΕΚ) αριθ. .../1999.

Άρθρο 4

Εστίαση της παρέμβασης

1. Λαμβάνοντας δεόντως υπόψη τις εθνικές προτεραιότητες όπως ορίζονται ιδίως στα εθνικά σχέδια δράσης για την απασχόληση καθώς και τις εκ των προτέρων αξιολογήσεις, χαράσσεται στρατηγική που συνεκτιμά όλους τους σχετικούς τομείς πολιτικής. Προκειμένου να μεγιστοποιηθεί όσο το δυνατόν περισσότερο η αποτελεσματικότητα των ενισχύσεων του Ταμείου, οι παρεμβάσεις του στο πλαίσιο αυτής της στρατηγικής, λαμβανομένων υπόψη των τομέων προτεραιότητας που αναφέρονται στο άρθρο 2 παράγραφος 1, εστιάζονται σε περιορισμένο αριθμό τομέων ή θεμάτων και στις πλέον επιτακτικές ανάγκες και τις πλέον αποτελεσματικές δράσεις.

Όσον αφορά τις πιστώσεις που χορηγούνται για την εκάστοτε παρέμβαση του Ταμείου, οι τομείς πολιτικής στους οποίους πρέπει να δίνεται προτεραιότητα επιλέγονται στο πλαίσιο εταιρικής σχέσης. Λαμβάνονται υπόψη, σύμφωνα με τις εθνικές προτεραιότητες, οι δράσεις που αναφέρονται στο άρθρο 2 παράγραφος 1.

2. Ο προγραμματισμός των παρεμβάσεων του Ταμείου προβλέπει ότι ένα εύλογο ποσό εκ των πιστώσεων του Ταμείου που χορηγούνται για την εν λόγω παρέμβαση θα μπορεί να διατίθεται, σύμφωνα με το άρθρο 27 του κανονισμού (ΕΚ) αριθ. .../1999, υπό μορφή μικρών επιδοτήσεων που θα συνδυάζονται με ειδικές ρυθμίσεις πρόσβασης για τους μη κυβερνητικούς οργανισμούς και τις τοπικές συμπράξεις.

Άρθρο 5

Κοινοτική πρωτοβουλία

1. Κατ' εφαρμογή του άρθρου 20 του κανονισμού (ΕΚ) αριθ. .../1999 το Ταμείο, σύμφωνα με το άρθρο 21 παράγραφος 2 του εν λόγω κανονισμού, συμβάλλει στην υλοποίηση της κοινοτικής πρωτοβουλίας για την καταπολέμηση των διακρίσεων και των ανισοτήτων πάσης φύσεως όσον αφορά την αγορά εργασίας (Equal).

2. Σύμφωνα με το άρθρο 21 παράγραφος 2 του κανονισμού (ΕΚ) αριθ. .../1999, οι αποφάσεις σχετικά με τη συμβολή του Ταμείου στην κοινοτική πρωτοβουλία μπορούν να διευρύνουν το πεδίο εφαρμογής που αναφέρεται στο άρθρο 3 του παρόντος κανονισμού, ώστε να καλυφθούν οι δράσεις που μπορούν να χρηματοδοτηθούν από τους κανονισμούς (ΕΚ) αριθ. .../1999(9), (ΕΚ) αριθ. .../1999(10) και (ΕΚ) αριθ. .../1999(11) έτσι ώστε να καταστεί εφικτή η υλοποίηση όλων των μέτρων που προβλέπονται από την πρωτοβουλία.

Άρθρο 6

Καινοτόμοι δράσεις και τεχνική βοήθεια

1. Σύμφωνα με το άρθρο 22 παράγραφος 2 του κανονισμού (ΕΚ) αριθ. .../1999, η Επιτροπή μπορεί να χρηματοδοτεί δράσεις προπαρασκευής, παρακολούθησης και αξιολόγησης στα κράτη μέλη ή σε κοινοτικό επίπεδο, οι οποίες είναι απαραίτητες για την υλοποίηση των δράσεων που αναφέρονται στον παρόντα κανονισμό. Αυτές μπορούν να περιλαμβάνουν:

α) δράσεις καινοτόμου χαρακτήρα και πιλοτικά σχέδια σχετικά με τις αγορές εργασίας, την απασχόληση και την επαγγελματική κατάρτιση·

β) μελέτες, τεχνική βοήθεια και ανταλλαγή εμπειριών με πολλαπλασιαστικό αποτέλεσμα·

γ) τεχνική βοήθεια συνδεόμενη με την προπαρασκευή, διεξαγωγή, παρακολούθηση και αξιολόγηση, καθώς και με τον έλεγχο των ενεργειών που χρηματοδοτούνται από το Ταμείο·

δ) ενέργειες που απευθύνονται, στο πλαίσιο του κοινωνικού διαλόγου, στο προσωπικό επιχειρήσεων δύο ή περισσότερων κρατών μελών και αφορούν τη μεταβίβαση ειδικών γνώσεων που έχουν σχέση με τομείς παρέμβασης του Ταμείου·

ε) ενημέρωση των διαφόρων εταίρων, των τελικών δικαιούχων της χρηματοδοτικής ενίσχυσης από το Ταμείο και του ευρέος κοινού.

2. Σύμφωνα με το άρθρο 22 παράγραφος 2 του κανονισμού (ΕΚ) αριθ. .../1999, το πεδίο εφαρμογής των δράσεων που αναφέρονται στην παράγραφο 1 στοιχείο α) του παρόντος άρθρου επεκτείνεται, με την απόφαση για τη συμμετοχή των ταμείων, σε μέτρα δυνάμενα να χρηματοδοτηθούν βάσει των κανονισμών (ΕΚ) αριθ. .../1999 (ΕΚ) αριθ. .../1999 και (ΕΚ) αριθ. .../1999, προκειμένου να καλυφθούν όλα τα μέτρα που προβλέπονται από τις σχετικές καινοτόμους δράσεις.

Άρθρο 7

Αιτήσεις συνδρομής του Ταμείου

Οι αιτήσεις συνδρομής του Ταμείου συνοδεύονται από μηχανογραφημένο έντυπο που καταρτίζεται στα πλαίσια της εταιρικής σχέσης και στο οποίο αναφέρονται οι ενέργειες που αφορούν κάθε μορφή ενίσχυσης, κατά τρόπο που να είναι δυνατή η παρακολούθηση του φακέλου από τη στιγμή της ανάληψης των υποχρεώσεων του προϋπολογισμού έως την τελική πληρωμή.

Άρθρο 8

Λεπτομέρειες εφαρμογής

Κάθε λεπτομέρεια εφαρμογής του παρόντος κανονισμού θεσπίζεται από την Επιτροπή με τη διαδικασία του άρθρου 53 του κανονισμού (ΕΚ) αριθ. .../1999.

Άρθρο 9

Μεταβατικές διατάξεις

Οι μεταβατικές διατάξεις του άρθρου 52 του κανονισμού (ΕΚ) αριθ. .../1999 εφαρμόζονται mutatis mutandis στον παρόντα κανονισμό.

Άρθρο 10

Κατόπιν προτάσεως της Επιτροπής, το Συμβούλιο επανεξετάζει τον παρόντα κανονισμό πριν από τις 31 Δεκεμβρίου 2006.

Αποφασίζει σχετικά με την πρόταση αυτή με τη διαδικασία του άρθρου 130 Δ της συνθήκης.

Άρθρο 11

Κατάργηση κανονισμού

Ο κανονισμός (ΕΟΚ) 4255/88, καταργείται από την 1η Ιανουαρίου 2000.

Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό.

Άρθρο 12

Έναρξη ισχύος

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...

Για το Συμβούλιο

Ο Πρόεδρος

(1) ΕΕ C 176 της 9.6.1998, σ. 39 και ΕΕ C 74 της 18.3.1999, σ. 7.

(2) ΕΕ C 407 της 28.12.1998, σ. 74.

(3) Γνώμη του Ευρωπαϊκού Κοινοβουλίου της 19ης Νοεμβρίου 1998 (ΕΕ C 379 της 7.12.1998, σ. 173), κοινή θέση του Συμβουλίου της 14ης Απριλίου 1999 και απόφαση του Ευρωπαϊκού Κοινοβουλίου της ... (δεν δημοσιεύθηκε ακόμα στην Επίσημη Εφημερίδα).

(4) ΕΕ L ....

(5) ΕΕ L 185 της 15.7.1988, σ. 9· κανονισμός όπως τροποποιήθηκε τελευταία από τον κανονισμό (ΕΚ) αριθ. 3193/94 (ΕΕ L 337 της 24.12.1994, σ. 11).

(6) ΕΕ L 374 της 31.12.1988, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 3193/94.

(7) ΕΕ L 374 της 31.12.1988, σ. 21· κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2084/93 (ΕΕ L 193 της 31.7.1993, σ. 39).

(8) ΕΕ C 236 της 2.8.1997, σ. 3.

(9) Κανονισμός (ΕΚ) αριθ. .../1999 του Συμβουλίου, της ..., σχετικά με το Ευρωπαϊκό Κοινωνικό Ταμείο (ΕΕ L ...).

(10) Κανονισμός (ΕΚ) αριθ. .../1999 του Συμβουλίου, της ..., για την στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) (ΕΕ L ...).

(11) Κανονισμός (ΕΚ) αριθ. .../1999 του Συμβουλίου, της ..., σχετικά με τις διαρθρωτικές ενέργειες στον τομέα της αλιείας (ΕΕ L ...).

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 20 Μαρτίου 1998, η Επιτροπή υπέβαλε στο Συμβούλιο την πρόταση κανονισμού σχετικά με το Ευρωπαϊκό Κοινωνικό Ταμείο, η οποία βασίζεται στο άρθρο 125 της συνθήκης ΕΚ.

2. Το Ευρωπαϊκό Κοινοβούλιο και η Οικονομική και Κοινωνική Επιτροπή, των οποίων είχε ζητηθεί η γνώμη σύμφωνα με το άρθρο 189 Γ της συνθήκης, διατύπωσαν τις γνώμες τους στις 19 Νοεμβρίου 1998 και στις 10 Σεπτεμβρίου 1998 αντίστοιχα.

3. Ύστερα από τη γνώμη του Ευρωπαϊκού Κοινοβουλίου, η Επιτροπή υπέβαλε τροποποιημένη πρόταση στις 2 Φεβρουαρίου 1999.

4. Στις 14 Απριλίου 1999, το Συμβούλιο καθόρισε την κοινή του θέση σύμφωνα με το άρθρο 189 Γ της συνθήκης.

II. ΣΤΟΧΟΣ

Το παρόν σχέδιο κανονισμού αποσκοπεί στον καθορισμό των επιλέξιμων διαστηριοτήτων προς χρηματοδότηση από το Ευρωπαϊκό Κοινωνικό Ταμείο.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Γενικές παρατηρήσεις

Ύστερα από τα συμπεράσματα του Ευρωπαϊκού Συμβουλίου του Άμστερνταμ και του ψηφίσματός του σχετικά με την ανάπτυξη και την απασχόληση καθώς και μετά το έκτακτο Ευρωπαϊκό Συμβούλιο του Λουξεμβούργου, χαράχθηκε στο επίπεδο της Ευρωπαϊκής Κοινότητας μια στρατηγική για την απασχόληση. Η στρατηγική αυτή βασίζεται στις ετήσιες κατευθυντήριες γραμμές καθώς και στα εθνικά σχέδια δράσης.

Στα πλαίσια αυτά, το Συμβούλιο καθόρισε εκ νέου, στην κοινή του θέση, το πεδίο εφαρμογής του Κοινωνικού Ταμείου ύστερα από την αναδιάρθρωση και την απλούστευση των στόχων των διαρθρωτικών ταμείων, ώστε να δοθεί μεγαλύτερη στήριξη στην ευρωπαϊκή στρατηγική για την απασχόληση και στα σχετικά με αυτήν εθνικά σχέδια.

Οι δραστηριότητες του Ταμείου διαρθρώνονται γύρω από πέντε τομείς πολιτικής:

- ανάπτυξη και προώθηση ενεργών πολιτικών στην αγορά εργασίας για την καταπολέμηση της ανεργίας,

- προώθηση της ισότητας ευκαιριών για όλους όσον αφορά την πρόσβαση στην αγορά εργασίας,

- προώθηση και βελτίωση της εκπαίδευσης και της επαγγελματικής κατάρτισης,

- προώθηση ειδικευμένου και προσαρμόσιμου εργατικού δυναμικού,

- βελτίωση της πρόσβασης και της συμμετοχής των γυναικών στην αγορά εργασίας.

2. Τροπολογίες του Ευρωπαϊκού Κοινοβουλίου

2.1. Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή

Στην τροποποιημένη της πρόταση, η Επιτροπή δέχτηκε τις τροπολογίες του Ευρωπαϊκού Κοινοβουλίου αριθ. 4, 6, 7, 8, 11, 66, 18, 19, 67, 23, 68, 27 και 31. Δέχτηκε επίσης εν μέρει, τις τροπολογίες αριθ. 3, 12, 65, 15, 34 και 38.

2.2. Τροπολογίες του Ευρωπαϊκού Κοινοβουλίου που δεν έγιναν δεκτές από την Επιτροπή

Η Επιτροπή δεν υιοθέτησε, στην τροποποιημένη της πρόταση, τις τροπολογίες αριθ. 5, 9, 10, 13, 16, 20, 22, 25, 26, 28, 29, 30, 32, 33, 35, 36, 37, 39, 40, 41, 42, 43, 44, 46, 47, 48 και, εν μέρει, τις τροπολογίες αριθ. 3, 12, 65, 15, 34 και 38.

2.3. Τροπολογίες του Ευρωπαϊκού Κοινοβουλίου που έγιναν δεκτές από το Συμβούλιο

Το Συμβούλιο δέχτηκε τις τροπολογίες αριθ. 7, 8, 11, 12, 18, 19, 23, 27 και 31 και, εν μέρει, τις τροπολογίες αριθ. 3, 6, 12, 65, 15, 66, 67 και 68.

2.4. Τροπολογίες του Ευρωπαϊκού Κοινοβουλίου που δεν έγιναν δεκτές από το Συμβούλιο

Το Συμβούλιο δεν δέχτηκε τις τροπολογίες αριθ. 4, 5, 9, 10, 13, 16, 20, 22, 26, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 46, 47 και 48 και, εν μέρει, τις τροπολογίες αριθ. 3, 12, 65, 15, 66, 67 και 68.

3. Ανάλυση του κειμένου

3.1. Προοίμιο

Το Συμβούλιο ακολούθησε σχεδόν εξ ολοκλήρου την τροποποιημένη πρόταση της Επιτροπής.

Το Συμβούλιο δέχτηκε τις τροπολογίες αριθ. 6 (εν μέρει) και 7 και τις συνένωσε στην αιτιολογική σκέψη 7.

Το Συμβούλιο δέχτηκε, ως προς το πνεύμα της, την τροπολογία αριθ. 11 και την ενσωμάτωσε στην αιτιολογική σκέψη 13 της κοινής του θέσης. Το Συμβούλιο προσέθεσε ότι οι προτεραιότητες των εθνικών σχεδίων δράσης πρέπει να λαμβάνονται υπόψη κατά την εφαρμογή των παρεμβάσεων του Ταμείου.

3.2. Άρθρο 1 (αποστολή του Ταμείου)

Το Συμβούλιο δέχτηκε εν μέρει την τροπολογία αριθ. 65 με την οποία διευκρινίζεται ότι το Ταμείο υποστηρίζει τα μέτρα πρόληψης και καταπολέμησης της ανεργίας.

Το υπόλοιπο μέρος της τροπολογίας αριθ. 65 δεν υιοθετήθηκε από την Επιτροπή στην τροποποιημένη της πρόταση.

3.3. Άρθρο 2 (πεδίο εφαρμογής)

Το άρθρο αυτό αντιστοιχεί στην τροποποιημένη πρόταση της Επιτροπής, εκτός από ένα περιορισμένο αριθμό τροποποιήσεων που επέφερε το Συμβούλιο ώστε να ληφθεί υπόψη η πολυμορφία των πολιτικών, των πρακτικών και των αναγκών των κρατών μελών στους τομείς της απασχόλησης και της ανάπτυξης των ανθρώπινων πόρων.

Το Συμβούλιο δέχτηκε εν μέρει τις τροπολογίες αριθ. 15 και 66 καθώς και τις τροπολογίες αριθ. 18 (με άλλη διατύπωση) και 19.

Αντίθετα, το Συμβούλιο δεν έκρινε σκόπιμο να υιοθετήσει τις τροπολογίες αριθ. 16 και 20 καθώς και, εν μέρει, τις τροπολογίες αριθ. 15 και 16.

3.4. Άρθρο 3 (επιλέξιμες δραστηριότητες)

Το Συμβούλιο ακολούθησε, στο σύνολό της, την τροποποιημένη πρόταση της Επιτροπής εκτός από ορισμένες μικρομεταβολές συντακτικής κυρίως φύσεως.

Το Συμβούλιο δέχτηκε, με άλλη διατύπωση, τις τροπολογίες αριθ. 67, 23, 68 (εν μέρει), 27 και 31.

Το Συμβούλιο δεν δέχτηκε την τροπολογία αριθ. 67, δεδομένου ότι η έννοια της "απασχολησιμότητας" είναι δύσκολο να προσδιοριστεί, και προτίμησε τη διατύπωση "μέτρα για την προώθηση των επαγγελματικών ικανοτήτων για την αγορά εργασίας".

Για τους ίδιους λόγους ευκρίνειας και ακρίβειας, το Συμβούλιο προτίμησε την έκφραση "τομέας της κοινωνικής οικονομίας" αντί "το τρίτο σύστημα" όπως προτείνεται στην τροπολογία αριθ. 23.

Εξάλλου, το Συμβούλιο δεν δέχτηκε τις τροπολογίες αριθ. 22, 68 (εν μέρει), 26, 28, 29, 30, 31, 32 και 33.

3.5. Άρθρο 4 (επικέντρωση των παρεμβάσεων)

Το Συμβούλιο δεν ακολούθησε πλήρως την τροποποιημένη πρόταση της Επιτροπής. Παρόλο που κρίνει ότι θα πρέπει στις παρεμβάσεις του Ταμείου να λαμβάνονται υπόψη οι τομείς προτεραιότητας που καθορίζονται στο άρθρο 2 παράγραφος 1, το Συμβούλιο προσέθεσε ένα στοιχείο ελαστικότητας επειδή θεωρεί ότι θα ήταν υπερβολικά περιοριστικό να επιβληθεί η υποχρέωση στα κράτη μέλη να καλύπτουν και τους πέντε τομείς πολιτικής.

Με στόχο πάντοτε την ελαστικότητα, το Συμβούλιο δεν έκρινε σκόπιμο, όσον αφορά την κατανομή των πιστώσεων, να δεχθεί την πρόταση της Επιτροπής να δοθεί ιδιαίτερη έμφαση στους τομείς που προβλέπονται στην παράγραφο 1 στοιχεία δ) και ε) του άρθρου 2. Κάτι τέτοιο θα περιόριζε τη δυνατότητα ανταπόκρισης στις ανάγκες που επισημαίνονται στις εκ των προτέρων αξιολογήσεις και στα εθνικά σχέδια δράσης για την απασχόληση.

Εξάλλου, το Συμβούλιο δεν δέχτηκε το ελάχιστο όριο του 1 % για τις πιστώσεις του Ταμείου που θα διατίθενται μέσω μεσαζόντων οργανισμών υπό μορφή μικρών επιδοτήσεων, όπως πρότεινε η Επιτροπή, γιατί το θεωρεί περιοριστικό. Το αντικατέστησε με την έκφραση "εύλογο ποσό".

Κατά συνέπεια, το Συμβούλιο δεν ήταν σε θέση να δεχθεί τις τροπολογίες αριθ. 34, 35, 36, 37 και 38 (εν μέρει).

Αντίθετα, το Συμβούλιο δέχτηκε το τμήμα της τροπολογίας αριθ. 38 του Ευρωπαϊκού Κοινοβουλίου που αναφέρεται στις "τοπικές συμπράξεις".

3.6. Άρθρο 5 (κοινοτική πρωτοβουλία)

Το Συμβούλιο ακολούθησε την τροποποιημένη πρόταση της Επιτροπής.

Οι τροπολογίες αριθ. 39 και 40 δεν έγιναν δεκτές από το Συμβούλιο.

3.7. Άρθρο 6 (καινοτόμες ενέργειες και τεχνική βοήθεια)

Το Συμβούλιο ακολούθησε την τροποποιημένη πρόταση της Επιτροπής.

Το Συμβούλιο δεν δέχτηκε τις τροπολογίες αριθ. 41, 42, 43, 44 και 46.

3.8. Άρθρα 7, 8, 9, 10, 11 και 12

Το Συμβούλιο ακολούθησε την τροποποιημένη πρόταση της Επιτροπής.

Οι τροπολογίες αριθ. 47 και 48 δεν έγιναν δεκτές από το Συμβούλιο στην κοινή του θέση.